Virallinen lehti nro C 328 , 26/10/1998 s. 0184



B4-0961, 0962, 0963, 0964 ja 0965/98 Päätöslauselma yhteistyöstä Välimeren alueen maiden kanssa siirtolaisasioissa Euroopan parlamentti, joka - ottaa huomioon aiemmat päätöslauselmansa siirtolaisuusongelmista ja Euroopan unionin Välimeren alueen politiikasta, - ottaa huomioon Schengenin säännöstön, joka olisi sisällytettävä EU:n lainsäädäntöön, turvapaikkahakemuksia koskevan Dublinin yleissopimuksen ja pakolaisten asemaa koskevan Geneven yleissopimuksen, - ottaa huomioon Välimeren maiden kanssa tehdyt assosiaatiosopimukset ja Barcelonan sopimuksen, A. ottaa huomioon, että maahanmuuttajia nousee jatkuvasti maihin luvattomasti eräiden Euroopan unionin jäsenvaltioiden Välimeren puoleisilla rannikoilla, B. ottaa huomioon, että maihinnousu tapahtuu maahanmuuttajien kannalta äärimmäisen vaarallisissa olosuhteissa ja että joukossa on naisia ja lapsia, C. ottaa huomioon, että näistä ihmiskuljetuksista vastaavat usein voittoa tavoittelevat rikollisjärjestöt, D. ottaa huomioon, että useimmissa tapauksissa toiminta on lähtöisin Välimeren maista ja Pohjois-Afrikasta, etenkin Tunisiasta ja Marokosta, joihin on keskittynyt väkivaltaa ja poliittista vainoa pakenevia laittomia maahanmuuttajia maista, joilla ei ole yhteistä rajaa EU:n kanssa, E. korostaa sitä, etteivät EU:n jäsenvaltioihin suuntautuvasta siirtolaisvirrasta aiheutuvat ongelmat ole ainoastaan yleistä järjestystä koskevia asioita, vaan niiden hoitaminen edellyttää solidaarisuus- ja yhteistyöpolitiikkaa, mikä asianomaisten maiden hallitusten ja koko unionin olisi otettava huomioon, F. pahoittelee sitä, että Amsterdamin sopimuksessa pakolais- ja maahanmuuttopolitiikan täydelle yhdenmukaistamiselle asetetaan viiden vuoden määräaika, G. ottaa huomioon, että Euroopan unioni on neuvotellut assosiaatiosopimukset kaikkien pohjoisten Välimeren maiden kanssa; ottaa huomioon, että Tunisian kanssa tehty assosiaatiosopimus on jo ratifioitu, H. ottaa huomioon, että Barcelonan prosessi tarjoaa puitteet EU:n jäsenvaltioiden ja Välimeren alueen maiden pysyvälle yhteistyölle, I. toteaa tyytyväisenä, että asiasta on hiljattain tehty sopimuksia tiettyjen jäsenvaltioiden ja useiden Välimeren maiden hallitusten välillä; 1. Tuo jälleen esiin, että hallitsematonta maastamuuttoa voidaan vähentää löytämällä ratkaisu sen taustalla oleviin poliittisiin, taloudellisiin, sosiaalisiin ja ympäristöä koskeviin ongelmiin siirtolaisten lähtömaissa; 2. Painottaa tarvetta pyrkiä kohti EU:n yhteistä maahanmuutto- ja turvapaikkapolitiikkaa Euroopan unionista tehdyn sopimuksen VI osaston mukaisesti, jossa määrätään jäsenvaltioiden välisestä yhteistyöstä asiassa; 3. Kehottaa komissiota edistämään Barcelonan prosessin mukaisen Euro-Välimeri-yhteistyön osana sellaisten säännöllisten kokousten järjestämistä, joissa käsitellään maahanmuuttopolitiikkaa asianomaisten hallitusten edustajien kanssa; 4. Pyytää neuvostoa ja niitä jäsenvaltioita, joita asia kipeimmin koskee, ryhtymään kiireellisesti lisätoimenpiteisiin laittomien ihmiskuljetusten valvomiseksi ja toteuttamaan samanaikaisesti toimia tämän laittoman kaupan uhreiksi joutuneiden siirtolaisten turvallisuuden takaamiseksi yhteistyössä altteimpiin alueisiin, kuten Gibraltarin salmi, Sisilian kanaali ja Aigeianmeri, liittyvien maiden kanssa; 5. Pyytää lisäksi neuvostoa ja jäsenvaltioita määrittelemään menettelytavat ja yhteiset toimet väkivallan ja poliittisen vainon uhrien asianmukaisen vastaanoton takaamiseksi; 6. Katsoo, että tulisi sopia erityisistä laittomien maahanmuuttajien avustamista ja valvontaa koskevista erityistoimista, ja kannattaa Barcelonan sopimuksen allekirjoittajamaiden kanssa käytäviä neuvotteluita erityistoimista laittomien maahantulijoiden palauttamiseksi; 7. Pyytää komissiota vaatimaan, että kolmannet maat neuvottelevat Euro-Välimeri-assosiaatiosopimusten ja niiden soveltamisen mukaisesti sellaisten laittomien maahantulijoiden takaisinpääsyä ja integrointia koskevista erityistoimenpiteistä, joilta maahanpääsy on evätty; 8. Pyytää neuvostoa ja komissiota kohdistamaan käytettävissä olevat varat nykyistä paremmin, jotta maahantulopaikkoja lähimpänä sijaitseville alueille voitaisiin perustaa monitoimivastaanottokeskuksia ja jotta maahantulijoille voitaisiin antaa humanitaarista apua sillä aikaa, kun he odottavat päätöstä lopullisesta sijoituspaikastaan; 9. Kehottaa jäsenvaltioita lisäämään yhteistyötään niiden maiden kanssa, joita asia koskee, tavoitteena puuttua käytännön toimin laittomaan maahanmuuttoon liittyvään järjestäytyneeseen rikollisuuteen yhteistyössä Europolin kanssa; 10. Kehottaa jäsenvaltioita jakamaan Välimeren maiden kanssa kokemukset, jotka ne ovat saaneet Keski- ja Itä-Euroopan maista järjestäytyneen rikollisuuden verkostojen vastaisessa käytännön yhteistyössä; 11. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja niille Välimeren maille, jotka osallistuvat Barcelonan prosessiin.